**Прашања за ЗПВ Димитров – Прес конференција за презентирање на наодите од Извештајот на ЕК за МКД 2021**

**Визија Клан:**

* **Што сега, во смисла на одржување во живот на процесот на проширувањето?**

**Димитров:**

Мислам дека е клучно вашето прашање. Ние сме земја која добива позитивни извештаи, со можеби еден и пол исклучок, секоја година од 2009 наваму. Ние сме сега 2021 година и не е случајно што зборот кредибилитет беше спомнуван толку многу вчера и од Комесарот Вархеји и од европратениците членови на комитетот АФЕТ. Влогот е вистина огромен не само за нас – тоа е очигледно, меѓутоа и за регионот и за самата ЕУ, бидејќи кога има позитивен извештај, а нема акција, тоа влијае на вредноста на овие Извештаи и тоа е сосема природно. Бидејќи се наоѓаме во период на избори, иако локални, на некој начин дали ЕУ ќе успее да испорача тогаш кога земјите од ЗБ испорачуваат, ќе влијае дали проевропските политики ќе бидат вреднувани од гласачите. Тука имаме заедничка мисија - да ги направиме проевропските политики убедливи во очите на граѓаните на ЗБ. Тоа го имаме и ние како држава, меѓутоа таа одговорност како држава ја споделуваме заедно со ЕУ. Бидејќи кога земја испорачува а ЕУ не, тие сили кои се вложени и се борат со таква мисија, проевропска и прореформска, имаат политички предизвик.

**Телма телевизија:**

* **Дали ќе продолжите со реториката дека реформите кои се прават се само за граѓаните, без крајното [започнување на пристапни преговори] да се случи?**
* **Комесарот во име на ЕК кажа дека се прават напори до декември да почнат преговорите со Северна Македонија. Што ако тоа не се случи, има ли Комисијата план што потоа, или ќе се задржите на реториката дека како Комисија, како ЕУ дека тоа само го нарушува кредибилитетот на ЕУ доколку не почнат преговорите со Албанија и Северна Македонија?**
* **Ако продолжи лимбо ситуацијата со Северна Македонија, за некои реформи кои се повторуваат во неколку извештаи (Изборен законик, реформа на јавната администрација, борба со финансиски криминал) – ова значи дека се прави многу малку за тоа. Како сега ќе продолжите и ќе се направат напори сé тоа да се подобри?**

**Димитров:**

Во реалноста, мислам дека тој прозорец е крајот на оваа година, самиот почеток на идната. Можеби ако не се успее со словенечкото претседателство може да има мал простор со следното – француско претседателство, но пак влегуваме во водите што ако итн.

Јасно е дека ЕУ одлучува со консензус, нас ни требаат 27 земји членки. Тие кажаа „да“ заедно во март 2020, но една, нашиот сосед Бугарија, оневозможува да биде усвоена Преговарачката рамка и да биде одржана првата меѓувладина конференција. Тоа, се разбира влијае на нас, на македонско-бугарското пријателство и влијае на политиките на целата Европска Унија кон целиот регион, бидејќи токму на нашето досие, многу од соговорниците од земјите од ЗБ велат „ако вие не успеете, каква порака тоа нам ни испраќа?“ Да не ги набројувам сите наши аргументи со чекање, со напредокот, еве зборуваме за вкупната подготвеност, итн.

Затоа, време е за одговорност, да мислиме каде ќе биде овој регион 5-10 години од денес. Нашите соседи се исто на некој начин дел од овој регион, без разлика што се во ЕУ, а ние уште чекаме да ги почнеме пристапните преговори. Вашето прашање во основа е: дали ќе има сила, политичка посветеност, ентузијазам и мотивација кај администрацијата и експертите, да се турка работата и понатаму, без оваа сатисфакција на признание на поттик дека еве конечно одиме понатаму, дека светлина има, перспектива има, и така натаму? Споменавте и јавна администрација, ОБСЕ/ОДИХР – мислам дека бевме близу до еден таков консензус. Ќе биде лошо тоа да се донесе во еден неинклузивен процес, ако една политичка сила која што е релевантна и има претставници во Собранието не се согласува, имаме проблем со изборниот модел. Така што тука, сите политички фактори се соодговорни ова да успее, мислам дека е важно и за граѓаните како гласачи, важно е и за нив како политички актери.

Прашањето е многу комплицирано, мислам дека ова не е реторика, апсолутно се согласувам со Амбасадорот Гир којшто вели „реформите се за вас“. Ние сме сведоци дека пристапниот процес сам по себе не прави чуда. Тој нуди можности и во зависност од подготвеноста и политичката волја, тие можности може да се искористат целосно, во поголема мера, во помала мера или дури и да не се искористат. И има такви искуства, ако погледнеме наоколу, во сопствениот двор претходно, во други земји во регионот и така натаму. Суштината на процесот е да ја направиме нашата држава поевропска, подемократска, економски попросперитетна, со подобра животна средина, пофер услови за натпревар и успех меѓу граѓаните, меѓу правните субјекти, поправедна – законот е еднаков за сите, итн. Ако ние влеземе денеска во ЕУ, по сите овие параметри денеска ќе бидеме истата земја. Затоа, реално процесот е поважен од самиот исход, но за да овој процес функционира, мора двете страни да го исполнат ветувањето. Ако сите земји, освен една, која што повремено вели „ама они не нé заслужуваат“ – имаат проблем со човекови права - очигледно е дека Европската комисија и 26 земји членки велат Северна Македонија исполни сé што баравме од неа, а многу од нив викаат - дури и повеќе од тоа! И затоа, ако пристапниот процес не е алатка каде и ЕУ го исполнува ветеното, нема да биде толку квалитетна реформска алатка. А на нас внатре, затоа имаме избори, затоа имаме слободни медиуми, ќе биде да видиме дали можеме внатрешните улоги така да си ги наштелуваме за да можеме да одиме напред и без овој процес. За жал, малку комплицирано можеби ви одговорив, но многу е комплициран одговорот.

**ТВ 24**

* **За време на обраќањето на еврокомесарот Вархеји во АФЕТ најмногу обвинувања имаше од бугарските европратеници и тоа не само од Џамбаски туку и од партијата ГЕРБ, за кршење на човекови права, говорот на омраза, итн. Ве молам за ваш коментар.**

**Димитров:**

Дебатата во една друга организација каде што сме членка – Советот на Европа, во Парламентарно собрание, имав прилика да одговорам на дел од овие обвинувања, на некој начин, кои што мислам не се продуктивни. Прво, затоа што се многу се далеку од реалноста. Да и се забележува на нашата држава, која што е едно мултиетничко општество каде што има целосно прифаќање на правото на луѓето да се самоизјаснат дали се дел од една етничка заедница или од друга, каде што по ова прашање практично нема поплаки во Комисијата за заштита од дискриминација, нема ни некакви случаи во Стразбур во однос на Европската конвенција за човекови права и пред ЕСЧП. Мислам дека тоа не е мудро и не е коректно и во крајна линија, и членките треба да бидат добри соседи, не само кандидатите за членство. Мене ми се допаѓа што во Извештајот се вели дека договорите и со Грција и со Бугарија треба да продолжат да бидат почитувани и имплементирани од сите вклучени страни. Мислам дека е важно е што ЕК нашла за сходно да го потенцира. Ние сме во еден процес, целиот процес, и ние внатре и политиките на ЕУ кон регионот се класичен заложник на, на некој начин, историски прашања. А во новата методологија се вели – еден од моите омилени параграфи: нерешените билатерални прашања не треба да го држат пристапниот процес во заложништво.

**Нова Македонија**

* **Дали ситуацијата со ветото на Бугарија придонесува кон намалување на смислата на Извештајот на ЕК за спроведување на реформите, кога без оглед на напредокот, соочени сме со ситуација дека тоа не е доволно земјата да започне преговори за членство во ЕУ?**

**Димитров**:

Мислам дека едноставниот одговор е – да. Кога една земја членка, поради прашања што немаат тесна поврзаност со копенхашките критеируми ќе го стопира процесот, а ЕК вели време е да се направи чекор, тоа се разбира влијае на релевантноста на овие постапки, на овие препораки. Така што, краткиот одговор е ДА!

**Нова Македонија:**

* **Еврокомесарот Вархеји вчера на презентација во Европскиот парламент, во одговор на прашање рекол дека Ковачев му е таен советник за македонско-бугарскиот спор. Дали е познато дали официјалните претставници на ЕУ имаат и македонски советник за овој билатерален спор?**

**Димитров:**

Мислам дека е многу е важно што во оваа фаза голем интерес и ангажман покажуваат Претседателката на Комисијата фон дер Лејен и Претседателот на Европскиот совет Шарл Мишел, што ни дава надеж дека со ангажман на тоа ниво сепак ќе се успее да се направи пробив, иако мислам дека треба да бидеме многу внимателни со очекувањата, со надежта, итн. Јас би претпочитам да сме изненадени од добра вест, бидејќи имаме искуство со големи разочарувања.